Departement inspekteer omstrede leeuplaasFoto ter illustrasie. (Foto: pixabay) Geen “omgewingsoortreding” is begaan by die Weltevrede-leeupark naby Heilbron in die Vrystaat nie. Dít volgens die Vrystaatse departement vir ekonomiese en kleinsakeontwikkeling, toerisme en omgewingsake. In die jongste voorval is die vierjarige Dinamari de Beer ernstig beseer toe ŉ leeu haar pa tydens ŉ besoek aan die leeupark deur ŉ draadheining aangeval het. Klein Dinamari was in haar pa, Pieter, se arms tydens die voorval. Dit was boonop die tweede voorval binne ŉ week by die park. “Die jongste aanval op ŉ besoeker by die Weltevrede-leeupark is betreurenswaardig. Wanneer ŉ plek interaktiewe besoeke met leeus aanbied, geld minimum spesifikasies vir heinings, permitvoorwaardes en regulasies met betrekking tot spasie, voor die departement ŉ permit vir leeuboerdery uitreik,” het die departement gesê. Hy sê dit is ook die geval by die Weltevrede-leeupark. “Die daaglikse veiligheid van besoekers bly die verantwoordelikheid van die plaaseienaar.” Die departement sê een van sy amptenare het die plaas op 14 Mei vanjaar besoek, nadat die voorval op die plaas bekend geword het. “Verslag- en perseelinspeksiedokumente is voltooi en daar was geen omgewingsoortreding nie.” Die departement sê hy bring deurlopende oorsigbesoeke aan plase om voldoening aan regulasies te monitor. Die nasionale departement van omgewingsake het ook verlede jaar, saam met die provinsiale departement, ŉ oudit van alle leeuplase in die provinsie gedoen. “Daar is nagenoeg 124 leeuplase in die Vrystaat en die regering steun die wettige en volhoubare gebruik van wildlewe, maar is nie verantwoordelik vir die welstand van dié diere nie. Die NDBV (Nasionale Dierebeskermingsvereniging) is verantwoordelik vir die afdwing van die Dierebeskermingswet.” Die voorvalle die afgelope ruk het intussen gelei tot hernieude oproepe vir strenger regulering van veral leeuboerdery. Die NDBV het vroeër gesê mense moet bewus wees van die siklus waarin leeus beland wat as welpies vir interaktiewe vermaak gebruik word. Welpies word dikwels op ŉ jong ouderdom van hulle ma’s weggeneem sodat mense met hulle kan speel. Wanneer die diere groter en te gevaarlik word om deur die publiek vertroetel te word, word hulle dikwels die slagoffer van “geblikte jag”, of is bestem vir die leeubeenhandelbedryf.